Физкультура урынына – бию

	Пәнҗешәмбе көнне балаларга катлаулы фәннәр укытырга ярамый. Россиянең баш санитария табибы Геннадий Онищенко әнә шулай ди. “Математика яки физиканы бу көнне укытырга ярамый, чөнки пәнҗешәмбе балалар өчен генә түгел, олылар өчен дә атнаның иң авыр көне булып санала”, – дигән ул бу хакта. Роспотребнадзор җитәкчесе моннан тыш барлык балаларны беренче сменада гына укытырга һәм физкультурага өстәмә буларак мәктәпләрдә бию дәресләрен кертергә тәкъдим иткән. Ә сез яңа уку елында нинди үзгәрешләр кертер идегез?	 Кәмәрия
 ХӘМИДУЛЛИНА, Казанның 2нче татар гимназиясе директоры: – Бүген үк тормышка ашырырдай
 планнар юк анысы, тик Онищенконың әлеге тәкъдиме турында уйланачакбыз.
 Математика укытучысы булганга, пәнҗешәмбе көннең балалар өчен авыр булуын үз
 тәҗрибәмнән чыгып әйтә алам. Атнаның дүртенче көнендә укучыларны артык авыр
 фәннәр белән йөкләмәсәк, җомга-шимбә көннәрне аларның икенче сулышы ачылган
 сыман була. Алар дәресләрне яхшырак үзләштерә башлый. Физкультура дәресләренә
 килгәндә исә, аның бер дәресе урынына биюне кертү тәҗрибәсе дә бар. Тик
 финанслауны туктату сәбәпле, без әлеге дәрестән баш тартырга мәҗбүр булдык.
 Шартлар тудырылса, әлеге тәҗрибәне бик теләп яңар­тыр идек. Дөрес, бию
 дәре­сенә укытучылар табуы кыенрак. Бу өлкәдә профессиональ белеме булган йөз
 кешенең 5-6сы гына мәктәптә бию дәресен укытырга ризалаша. Моның өчен чын
 энтузиаст булырга кирәк. Рамил
 ХӘЛИМОВ, Чаллы мәгариф идарәсе башлыгы: – Барлык яңалыклар да безнең
 теләккә генә бәйле түгел шул. Программада дә­ресләр ничә сәгать куела, шул
 кадәр укытабыз. Шуңа Они­щенконың тәкъдимен ахырына кадәр тормышка ашырып
 бетереп булмас, дип уйлыйм. Яңа фәннәр кертү турында да уйланырга җир­лек юк –
 их­тыяҗ булган бар дәресләр укытылып бара. Элек-электән килгән хезмәт дәресенә
 дә вакыт табыла. Ә менә бию дә­ресен мин физкультураны урам­да үткә­рергә
 мөмкинлеге булмаган мәктәпләргә генә кертер идем. Ачык һавада спорт белән
 шөгыльләнү мөмкинлеге булганда, балаларны аннан мәхрүм итәргә кирәкми. Спорт
 залында укырга туры килгәндә исә, гади физкультура дәресләрен бию белән
 алыштыру отышлырак булыр, дип уйлыйм. Ничек кенә булмасын, һәр өстәмә хәрә­кәт
 бала файдасына гына. Шуңа ба­лаларның һәр буш минутын, һәр мөмкин­лекне
 спорт­ка багышлар идем. Лилия
 МОРТАЗИНА, балалар табибы: – Онищенконың укыту эшен беренче
 сменага гына калдыру тәкъдимен хуплыйм. Физика, химия кебек фәннәрне исә көнгә
 карап түгел, ә шулай ук көннең вакытына карап укытырга ки­ңәш итәр идем. Аларны
 икенче дәрес итеп куйсалар, отышлы була. Бала йокыдан уянып беткән, уку
 процессына тулысы белән ке­решкән, армаган. Физкультура дә­ресен биюгә
 алыш­тыруның да уңай яклары бар. Физкультура дә­ресенә йөрмәс өчен бе­лешмә
 сорап килүче укучылар җитәрлек. Күрәсең, әлеге дә­рес алар өчен әллә ни кызык
 түгел. Бәлки, биюгә укучылар телә­брәк йөрер – ә сә­ла­мәтлек өчен икесе дә
 файдалы. Любовь
 БАТУЕВА, укучы анасы: – Мәктәп фәннәренә игътибар бирү
 беренче урында торырга тиеш анысы. Тик мин, мәсәлән, балаларның мәктәптә нәрсә
 ашауларына да игътибар итәр идем. Әйтик, улым укый торган мәктәптә бер ара
 төшке ашка гел макарон гына бирә башладылар. Аптырагач, улым миңа: “Кү­рәсең,
 директор 5 тонна макарон алган, хәзер кая куярга белми”, – диде. Киләсе уку
 елында ба­лаларның менюсы туклыклы да, файдалы да булыр, дип ышанасы килә. Юкса
 гел макарон гына ашап торган укучының пәнҗешәмбе генә түгел, башка көннәрне дә
 укырга хәле калмаячак.  

Ватаным Татарстан

	№ 130 | 30.06.2012	


